《佚老亭》
宋代·钱闻诗

胶胶朝路七书考，请绂星江恨不早。
昔诧庐山心未然，今见庐山真是好。
子卜子家庐山傍，庞眉鹤发商山皓。
老而欲佚不得佚，此佚由来锡穹昊。
江声山色纷亭前，溢架诗书对花草。
心闲日月自舒长，此身到处蓬莱岛。
不妨留客醉幕天，浩歌大笑尊罍倒。
寄言五峰盍定交，伴此一翁呼六老。

作者简介：成都人，字子言。孝宗淳熙中知南康军。工诗。有《庐山杂著》。